关羽
評價 > 後人評價

關羽和張飛在當時及後世都成為勇猛善戰與義士的代名詞：
「值天下大亂，（劉）遐為塢主，每擊賊，率壯士陷堅摧鋒，冀方比之張飛、關羽。」（《晉書·劉遐傳》）
秃发傉檀：「臣子逃归君父，振古通义，故魏武善关羽之奔。」（《晋书·卷一百二十六·载记第二十六》）
「（閻）負、（梁）殊曰：『……驍勇多權略，攻必取，戰必勝，關、張之流，萬人之敵者，則前將軍新興王飛，建切將軍鄧羌，立忠將軍彭越，安遠將軍范俱難，建武將軍徐盛。』」（《晉書·苻生載記》）
「李庠，字玄序，特第三弟也。少以烈氣聞。……趙廞深器之，與論兵法，無不稱善，每謂所親曰：『李玄序蓋亦一時之關、張也。』」（《晉書·李特載記》）
「傉檀曰：『吾今新牧貴州，懷遠安邇之略，為之若何？』（宗）敞曰：『涼土雖弊，形勝之地，道由人弘，實在殿下。段懿、孟禕，武威之宿望；辛晁、彭敏，秦、隴之冠冕；斐敏、馬輔，中州之令族；張昶，涼國之舊胤；趙昌、張穆、邊憲、文齊、楊班、梁崧、趙昌，武同飛、羽。』」（《晉書·禿髮辱檀載記》）
「崔公，古之關張也。」（《魏書·崔延伯傳》）
「史臣曰：『長孫肥結髮內侍，雄烈知名，軍鋒所指，罔不奔散，關、張萬人之敵，未足多也。』」（《魏書·長孫肥傳》）
「當世推其驍果，皆以為關、張弗之過也。」（《魏書·楊大眼傳》）
「薛彤、（高）進之並道濟腹心，有勇力，時以比關羽、張飛。』」（《宋書·檀道濟傳》）
「又有西域胡，妙於弓矢，弦無虛發，眾軍尤憚之。及將戰，（吳）明徹謂摩訶曰：『若殪此胡，則彼軍奪氣，君有關、張之名，可斬顏良矣。』」（《陳書·蕭摩訶傳》）
「武人略陽垣歷生、襄陽蔡道貴，拳勇秀出，當時以比關羽、張飛。」（《南史·文惠太子傳》）
「（從弟京杲）後從李光弼出井陘，督趫盪先驅，戰嘉山尤力，（唐）肃宗異之，召見曰：『黥、彭、關、張之流乎！』」（《新唐書·辛雲京傳》）
「退闕關羽殉節之忠。」（《南齊書·曹虎傳》）
「羽為曹公所厚而忠不忘其君，可謂賢矣。然戰國之士亦能之。曹公得羽不殺，厚待而用其力，可謂賢矣，然戰國之君亦能之。至羽必欲立效以報曹公，然後封還所賜，拜書告辭而去，進退去就，雍容可觀，則殆非戰國之士矣。曹公內能平其氣，不以彼我為心；外能成羽之忠，不私其力于己，是猶有先王之遺風焉。吾嘗論曹公曰：是人能為善而不能不為惡，能為善，是以能享國；不能不為惡，是以不能取天下。」（唐庚《三國雜記》）
“卫尉卿兼检校左金吾卫大将军凉国公李延昌，克树勋庸，遍该韬略，关张万人之敌，勇不顾身；程李二将之名，忠於卫主。”（《册府元龟·备御》）
李暠：“咏群豪之高轨，嘉关张之飘杰，誓报曹而归刘，何义勇之超出！据断桥而横矛，亦雄姿之壮发。”（《晋书•列传第五十七》）
虏主元宏遗虎书曰：“卿进无陈平归汉之智，退阙关羽殉节之忠，婴闭穷城，忧顿长沔，机勇两缺，何其嗟哉！”（《南朝梁·南齐书列传第十一》）
“朱异之徒，积受金贝，遂使咸称胡、赵，比昔关、张，诬掩天听，谓为真实。”（《梁书•列传第五十》）
“齐孙膑晏婴、晋程婴公孙杵臼、燕乐毅、汉曹参陈平韩信周亚夫卫青霍去病霍光、蜀昭烈帝关羽张飞诸葛亮、唐房玄龄长孙无忌魏征李靖李绩尉迟恭浑瑊段秀实等，皆勋德高迈，为当时之冠。”（《宋史·志第五十八·礼八》）
“关羽则为仇国所禽，张飞则遭帐下所害。凡此名将，悉皆人雄。”（《宋史·列传第一百九十八·文苑一》）
“关张比疆治，将相俱和同。”（《梁父吟》）
“楚、汉未分，绛、灌所以宣力；曹、刘竞逐，关、张所以立名。然则名立资草昧之初，力宣候经轮之会，攀附鳞翼，世有之矣。”（《隋书·列传第二十九》）
“公结发戎旅，妙善孙吴 。如云如鸟之形，因山背水之势，莫不深明权变，躬先士卒。双鞬并带，二戟兼提。滕灌之骁雄，关张之勇扞，复见於兹矣。”（《大周使持节少傅大将军大都督恒夏灵银长五州诸军事恒州刺史普安壮公墓志铭》）
“尔久从征伐甚有战功语其威名乃关张之比也。”（《冊府元龜·诫励》）
“衛尉卿兼檢校左金吾衛大將軍涼國公李延昌，克樹勛庸，遍該韜略，關張萬人之敵，勇不顧身；程李二將之名，忠於衛主。”（《冊府元龜·備御》）
“蜀之乃祖乃父，或士或人，而皆内禀忠贞，外资骁果，武负关张之气，文传扬马之风，迎大驾以涉岷峨，合诸军而定关辅忠气冠乎日月，勋业著乎山河，凡在幽遐，皆所传达。”（《冊府元龜•传檄》）
“关羽、张飞，爪牙悉标于西庑。威生户牖，武耀庭除。”（《蜀先主庙记》）
“乃若关云长、张益德，虽曰万人之敌，而程昱等辈奇之，然功业之著见者盖鲜矣。”（《十先生奥论注》）
“楚、汉未分，绛、灌所以宣力；曹、刘竞逐，关、张所以立名。然则名立资草昧之初，力宣候经轮之会，攀附鳞翼，世有之矣。”（《隋书·列传第二十九》）
“索苞有文武材，举孝廉，除郎中，每征伐克敌，勇冠三军，时人比之关羽。宋澄於金城，为步羌三千人所围，穷守孤堆，垂当破没，苞以完骑五千，奋剑突阵，径入与澄对坐，捶头拊掌大笑。羌皆佩盾、擢刀四面直前。苞谓澄曰：“君但安心，观我击之。”乃除区弓接矢，绕捶射之，莫不应弦而倒，皆陷盾通中，立杀三十馀人，创夷者百计，羌即散走。称神。”（《敦煌实录》）
“子彦少尝坠马折臂，肘上骨起寸余，乃命开内锯骨，流血数升，言戏自若。时以为逾于关羽。”（《魏书·列传第十三》）
“留贊鸷猛壮烈，万人敌也。其剚刃信足与云长之刮骨，何以异哉？心有主而不动，视疾痛死生若无与於已者，壮士之勇也。况复得其死哉！”（《续后汉书·列传第六十七》）
“公专逹西南则却地千里，东北则献俘亿计。至若挫魏胜觧赵围，斩颜良於万人之中，伏孟获於七纵之际。皆公之任也！”（《文苑英华·巻三百六十九》）
“惟公少称弘量，喜愠不形，尤长武略，仁而有勇。及感会风云，立功成务，谦虚下物，始终无改。虽复关羽有国士之风，祭遵怀儒者之操，无以加也。”（《文馆词林·巻四百五十三》）
“武帝伐广固，仲德为前驱，战辄破之，大小二十余战。论曰：王仲德受任二世，能以功名始终。入关之役，檀、王咸出其下。元嘉北讨，则受督于人，有蔺生之志，而无关公之愤，长者哉。”（《南史·列传第十五》）
張輔：“张飞关羽，皆人杰也。”（《名士优劣论》）
葛洪：“咸谓勇力绝伦者，则上将之器；洽闻治乱者，则三九之才也。然张飞关羽万人之敌 ，而皆丧元辱主，授首非所。”
陆云：“关羽滔天，作云西土。帝曰将军，整尔熊虎。”（《吴故丞相陆公诔》）
石重貴評張彥澤：“猛若关张，气吞荆聂，荐膺委寄，每著勤劳。鸣镝离弦，既得吟猿之妙；青萍出匣，久彰断兕之名。营阵之间，皆推果毅。”（《親征契丹命將制》）
尹义尚：“徐元直西蜀之谋士，关云长刘氏之骁将，须归即遣，知叛弗追，今之与古，何其异趣？”（《与徐仆射书》）
常璩：“河东关羽云长，同郡张飞益德，并以壮烈，公壮羽勇锐，拜偏将军 。”（《华阳国志·刘先主志》）
张茂：“曜可方吕布、关羽，而云孟德不及，岂不过哉。”（《十六国春秋》）
崔鸿：“刘渊别将刘翼，骁勇过人，能一手举殿柱，跳过平阳门，时人拟之关张。”（《十六国春秋》）
薛安都：“时人云关羽斩颜良不是过也。”（《南史·薛安都传》）
庾信：“公入仕四十五年，身经一百六战。通中陷刃，疾甚曹参；刮骨傅药，事多关羽。而风神果勇，仪表沉雄，事亲无隐无犯。学不专经，略观书籍；兵无师古，自得纵横。”（《周柱国大将军纥干弘神道碑》）
郎士元：“將軍秉天資，義勇冠今昔。走馬百戰場，一劍萬人敵。誰為感恩者，意是思歸客。流落荊巫間，徘徊故鄉隔。離筵對此宇，灑酒暮天碧。去去無復言，銜悲向陳跡。”（《壯繆侯廟別友人》又稱《关羽祠送高员外还荆州》）
王维：“非关羽之绝伦，何以厕迹虎臣、仪形麟阁？”（《为曹将军谢写真表》）
元结：“何人恩信过於田横？何人壮勇等於关羽？”（《问进士（永泰二年通州问）·第五》）
虞世南颂关羽：“利不动，爵不絷，威不屈，害不折，心耿耿，义烈烈，伟丈夫，真豪杰，纲常备，古今绝”。
張士貴：“乃绛州义军都头目薛怀玉也。此人勇若关张，智同伊尹，堪当大用。”（《薛仁贵征辽事略》）
贺遂亮：“关羽万人之敌，声雄百代。捐躯殉国之志，冒流镝而逾坚；轻生重义之（阙四字）而难（阙一字）心悬水镜，鬼神无以蔽其形；质过松筠，风霜不能改其色。”（《大唐平百济国碑铭》）
张元晏：“祢衡垂一噪声之名，关羽荩万人之敌。御众布投胶之德，礼贤怀比饭之恭。智略出群，忠果成性。”（《授冯行袭昭信军节度使制》）
董侹：“惟将军当三国之时，负万人之敌，孟德且避其锋，孔明谓之绝伦。”（《荆南节度使江陵尹裴公重修玉泉关庙记》）
李儉：“黄霸为列郡之雄，关羽乃万人之敌。”（《銀青光祿大夫太子中允贈工部尚書清河張公神道碑銘》）
楊炯：“攻城野战，张飞、关羽；奇策密谋，荀攸、贾诩。”（《泸川都督王湛神道碑》）、“陶公相宅，郭璞占墳。麵丹鳳而背元龜，兆青烏而徵白馬。三百篇之後，卜筮何從？二千石之榮，子孫無替。長男仁叡、男中仁楷、少男仁護、仁昉等，或體窮三變，藩、陸不足以昇堂；或力敵萬夫、關、張不足以扶轂。”（《唐上騎都尉高君神道碑》）
杜甫：“孰與關張并，功臨耿鄧親。應天才不小，得士契無鄰。”（《谒先主庙》）
杜牧：“天下无双将，关西第一雄。授符黄石老，学剑白猿翁。矫矫云长勇，恂恂郄縠风。”（《题永崇西平王宅太尉愬院六韵》）
唐僖宗：“前左武军大将军宋皓，负关张勇智，有韩白英雄，累著战功，再居环卫。”（《討王郢詔》
王勃：“以先主之宽仁得众，张飞、关羽万人之敌，诸葛孔明管、乐之俦，左提右挈，以取天下，庶几有济矣。”（《三國論》）
李德裕：“蜀先主与关羽、张飞同卧起，而稠人广坐，侍立终日。皆用此道，故能成功。夫御英杰，使猛将，与见道德之人，接方正之士不同也，不可以繁礼饰貌，以浮辞足言，宜洞开胸怀，令见肝肺。气慑其勇，恩结其心，虽踞洗召之，不为薄矣。禄山，夷狄之谲诈者也，非将门英豪，草莱奇杰，其战斗之气，击刺之才，去关、张远矣！”（《英杰论》）；“魏得关羽，则张辽挟以前驱。故能挫强楚之锋，取颜良於麾盖。”（《授何清朝左卫将军兼分领蕃浑兵马制》）
徐夤：“虽倚关张敌万夫，岂胜恩信作良图。能均汉祚三分业， 不负荆州六尺孤。绿水有鱼贤已得，青桑如盖瑞先符。 君王幸是中山后，建国如何号蜀都。”（《蜀》）
陳淵：“当时先主得关张，能使西川弱胜强。”（《默堂集·卷九》）
贯休：“龚遂刘宽同煦妪，张飞关羽太驱驰。”（《贺郑使君》）
明代《关羽擒将图》岑参：“虏骑无数来，见君不敢当。汉将小卫霍，蜀将凌关张。”（《东归留题太常徐卿草堂》）
赵蕤：“（虞世南）曰：彼孔明者，命世之奇才，伊吕之俦匹，臣主同心，鱼水为譬，但以国小兵弱，斗绝一隅，支对二方，抗衡上国；若使与曹公易地而处，骋其长算，肆关、张之武，尽诸葛之文，则霸王之业成矣。”（《长短经》）
崔致遠： “军名定难，雅称关张之声；县号宜君，克符尧舜之德。”（《贺杀黄巢贼徒状》）；“斯乃司徒相公镜於心而宽兮绰兮，枰於事而无偏无党，网罗隽彦，笼罩骁雄，於儒则沈谢呈才，於武则关张效力。”（《初投献太尉启》）；“所谓有非常之人，然后有非常之事，绛灌亦一时俊杰，关张非累世勋庸，镂姓名於金鼎玉锺，饰仪形於云台烟阁，永言尽美，孰敢争先？”（《徐州时溥司空·第二》）
桑叔文：“汉有汲黯，当朝为之正色。若非功高卫霍，名比关张，孰能有此荣贵。”（《唐故淮南节度讨击副使光禄大夫试殿中监兼泗州长史上柱国北平县开国伯田府君墓志铭》）
徐铉：“唐室崩离，诸侯角逐。吴武王奋桓文之举，我先君效关张之用。摧（生字“亠凶”，即脑字无月）略地，所向无前。功加于时，庆钟于后。”（《洪州丰城县李司空碑文》）
孔平仲：“狄青字汉臣。元昊叛，屡将兵出战，四年间大小二十五阵，八中流矢，人呼‘狄天使’，上观其仪表曰：‘朕之关张。’”（《孔氏谈苑》）；“鼍鸣鱼跃尚恐惧，万一敌至谁敢当？邀看大船载旗鼓，闻说乃是关云长。”（《咏于将军诗》）；“北人更欲生关羽，犹倚糜芳信士仁。 曹操雄心怀白马，董昭空自弄精神。”（《咏史下·关羽四首》）
曹勋：“帝谓关张勇，气吞豺虎群。忠诚昭白日，始卒翊明君。灭沿台躔耀，哀荣凤口坟。传家有贤嗣，泪血入江云。”（《杨和王挽章五首》）
李邦直：“天下義士，雲長之徒掉臂而徐去，管寧之屬浮海而避之。”（《魏论》）
谢采伯：“孙权运筹於内，刘备、诸葛亮、周瑜、关侯等，合谋并智，方拒得曹操，败之於赤壁，亦未为竒政縁。”（《密斋笔记·卷二》）
文天祥：“项籍、关侯、敖曹擒虎之流。”（《文山集·送彭叔英序》）
陈子微：“厦倾木不支，鼎重足先折。关张不终身，仪秦亦无舌。”（《本堂集·卷二十九》）
刘知幾：“关张以傲诞为将，桑霍以满盈居职。”（《思慎赋》）
员兴宗：“吾乡所遣骑，乃探骑耳。岂人人关张乎！”（《九华集·卷二十四》）；“时乎不浑护强中擒吕布，神乎不盖藏万众取颜良。”（《九华集·卷二十四》）
綦崇礼：“以颇牧之才，关张之勇，尽护诸将，独殿一方，鏖兵苦战，则大敌为殲，据险守坚，则严师莫犯。”（《北海集•卷十一》）
李廌：“骈英雄则关张奋其武，登隽良则庞蒋善其职。”（《济南集·卷五》）；“三方各虎踞，猛将皆成群。屹然万人敌，惟髯称绝伦。仗节气盖世，横矟勇冠军。”（《关侯庙》）
黄履翁：“古之烈士才略，则向宠、柳浑、蔡道贵、鲍昭。或晓畅军事，料敌万里；或勇比关张，或治绩显太原。”（《古今源流至论·别集卷四》）
汪藻：“决胜重围，飞、羽有万人之敌。”（《浮溪集·韩世忠除两镇节度使制》）
萧常：“羽飞万人之敌勇有余，而不知迹其行事。皆有国士之风，然羽刚而自矜，飞暴而少恩，此其所以败也。”（《续后汉书》）
刘克庄：“骨已朽黄泉下，传犹列青史中。猛朴时来宰相，关张运去英雄。”（《即事六言四首》）；“甘宁关羽至今传，名将为神自古然。生不封侯三万户，死犹庙食数千年。”（《即事六言四首》）
方回：“万人为翰墨，无一曹思王。万人握干殳，无一关云长。”（《题来将军括苍送行卷》）
贾似道：“要知斗处关张勇，头小牙长体似金。”（《促织经·琵琶翅》）
何溟：“四海纷纷汉鼎移，将军委质愿扶持。欲除曹氏眼前害，岂料吴儿肘后欺？报国忠心千载著，复仇遗恨几人知。我因王事行郊邑，特向高坟酬一卮。”（《题大王冢》）
赵秉文：“壮如破敌，势甚擒贼，至如关羽义勇，张纲奋烈。取鲸鲵于坚阵，叱豺狼之当辙。”（《滏水集·古赋·海青赋》）
李俊民：“鼎足相吞势未分，谁能倾盖得将军？曹吴不是中原手，天下英雄有使君。”（《襄阳咏史·关将军庙》）
吴箕：“关云长有功于魏，舍之而去，不畔先主，此有古国士风，亦足以见先主之得人心。”（《常谈》）
岳飞：“一死何足道，要使后世书策知有岳飞之名，与关张辈功烈相仿佛耳。”（《金驼续编·卷二十八》）
龚开：“大刀关胜，岂云长孙。云长义勇，汝其后昆。”（《宋江三十六赞》）
郭允蹈：“关云长以万人之敌，弘护荆州，昭烈君臣以为长城，而轻躁寡谋，坠吕蒙之诡计。昭烈勇于一决，以争荆州，君臣于是俱失之矣！或谓：是后也，昭烈不自将，而孔明长啸以下荆州，则何如？曰：非孔明之志也。孔明固谓孙权可以为援而不可图之。又谓国贼曹操非孙权，又谓法孝直在，必能谏止上此行，孔明盖亦难之矣。曰：然则荆州遂可置之度外乎？曰：向使云长自江陵出襄阳，而益德、黄权有一人焉，为居守之计。则固可震撼中原，而无后顾之忧矣。云长既死，虽孔明亦未如之何也。”（《蜀鉴 ·昭烈败绩于猇亭》）
郑咸：“侯讳某，姓关氏，以忠义大节事蜀先主昭烈皇帝，为左右御侮之臣，官至前将军，假节钺。侯之名闻天下后世，虽老农稚子，皆能道之。然谓侯英武善战，为万人敌耳，此不足以知侯也。曹孟德以奸雄之资，挟天子以令中原，虎视邻国，谓‘本初犹不足数，而况其下乎？’独先主区区，欲较其力，而与之抗。然屡战而数败矣。士於此时，怀去就之计者，得以择主而事之。苟不明於忠义大节，孰肯抗强助弱，去安而即危者？夫爵禄富贵，人之所甚欲也。视万锺犹一芥之轻，比千乘於匹夫之贱者，岂有他哉，忠尽而义胜耳。侯以为曹公名为汉臣，实汉仇也。而先主固刘氏之宗种，侯尝受汉爵号矣。苟为择其所事，则当与曹乎？当与刘乎？曹、刘之不敌，虽愚者知之。巴蜀数郡，以当天下之半，其成功不可待也，而侯岂以此少动其心哉？秋霜之严，见日见则消；南金之坚，遇刚则折。而侯之忠义凛然，虽富贵在前，死亡居后，不可夺也。孔融、杨彪皆巨德元老，一日少忤曹公，乃戮而囚之。侯为曹公所得，不敢加无礼焉；比其去也，熟视而不敢追。然则侯之所本，胜曹公多矣。盖有以服其心而折其气，岂在行阵间乎！侯本解人，庙於郡城之西。庙久不治，里中父老相与经营，加完新焉。时维太守张公，别乘张公，相与为雍容镇静之政，而解民熙然乐之，日有馀暇，可以致力於神矣。然则神安其宅，厥有由哉。”（《重修庙记》）
张商英：“月缺不改光，剑折不改鋩。月缺白易满，剑折尚带霜。势利寻常事，难屈志士肠。男儿有死节，可杀不可量。”（《咏辞曹事》）
张仲宣：“张辽运筹之方，可以归之於先轨；关羽搴旗之效，可以论之於后尘。”（《对知合孙吴可以运筹决胜策》）
南涛：“及刺颜良于东郡，曹公即表王汉寿亭侯。”（《绍兴重修庙记》）
黄茂才：“气盖世，勇而强。万众中，刺颜良。”（《武安王赞》）
叶适：“（耿）豪虽凶粗不足取，而以关张比之，则又其细尔。”（《习学记言·卷三十五》）
朱熹：“正如关羽擒颜良，只知有此人，更不知有别人，直取其头而归。”、“关羽恃才疏卤，自取其败。”（《朱子语类》）
孙锐：“千载人，百世士。知正统，明大义。汉丞相，蜀先主。同公心，烛三光。为岳渎，为星云。今不死，髯将军。”（《云长公赞》）
陆游：“颜良文丑知何益，关羽张飞死可伤。等是人间号骁将，太山宁比一毫芒。”（《读史》）
洪邁：“自古威名之将，立盖世之勋，而晚谬不克终者，多失于恃功矜能而轻敌也。关羽手杀袁绍二将颜良、文丑于万众之中。及攻曹仁于樊，于禁等七军皆没，羽威震华夏，曹操议徙许都以避其锐，其功名盛矣。而不悟吕蒙、陆逊之诈，竟堕孙权计中，父子成禽，以败大事。”（《容斋隨笔·卷十一》）
陈亮：“夫关羽好勇而无谋，恃气而骄功，此其势甚易谲也。”
陈元靓：“剑气凌云，实曰虎臣。勇如一国，敌万人。蜀展其翼，吴折其鳞。惜乎中勇，前后绝伦。”（《事林广记后集》）
火鲁胡达：“来谒崇宁庙，遗容古貌寒。奋戈扶寒祚，斩将报曹瞒。忠烈条山并，英灵解土安。未能雄吴魏，常使后人叹。”（《谒解州庙》）
郝经：“羽、飞昭烈啑血起义，夙定君臣之分，期复汉室，百折兴王。阚如两虎啸风从龙，夹之以飞，雄猛震一世，号称万人敌。羽报效于操，致书而去，飞瞋目横矛，而与操决。矫轿义烈，上通于天，汉于是乎不亡。”；“羽仪状雄伟，岳岳尚义，俨若神人。”（《续后汉书·卷十六》）；“昔魏武之於关侯，梁高祖之於贺拔胜，孔明之於徐庶，皆谋臣猛将，反覆去就，知其无留，意犹不固止。”（《与贾丞相书》）；“云长万人之敌，而吕蒙袭取。昭烈一世之雄，而陆逊摧破。汉之义师，不复东征。祗保梁益，吴遂蹈跨荆扬。操不可圗，丕乃禅代曺氏。遂有中国，而天下三分，殆非人谋亦天意也！”（《续后汉书·卷五十六》）；“跃马斩将万众中，侯印赐金还自封。横刀拜书去曹公，千古凛凛国士风。跨有荆、益事战攻，直指许、洛期一戎。操为喘气谋避锋，权为鲸枭示象恭。”（《重建庙记》）
迺賢：“ 昔游玉泉寺，系马松树林。独坐大石上，浩歌梁父吟。老衲林下来，示我三古印。连环络螭纽，篆画蚀苍晕。将军觔无敌，劲气横九州。志在复汉鼎，岂事身封侯？昭烈势孤危，恃侯作坚垒。威震曹家啊，胆落中夜起。浮云几变灭，瑑刻良可摹。今人千载下，拂拭空嗟吁。”（《赋关将军印》）
周午：“三分鼎峙裂九州，群飞择木各为谋。云长天挺万人敌，不事他人独事刘。分虽君臣情骨肉，此岂汉贼所能禄？仲谋不度来求婚，遣使甘言只屈辱。奋髯北伐将徙都，白衣狙诈劳仁呼。赤帝不灵天既厌，荆蜀中断绝一隅。人亦各为其主耳，南昌局量非操拟。嵯峨一冢余千年，长使英雄泪如水。”（《题大王冢》）
程严卿：“将军气作汉长城，此身肯与贼俱生？一时成败风云散，千古精诚日月明。最恨含沙多鬼蜮，堪怜失水制鲲鲸。九京莫唤英雄起，余子纷纷论甲兵。”（《题大王冢》）
朱元璋：“克敌在勇，全胜在谋。昔，关羽号万人敌，为吕蒙所破，为无谋也，尔宜深戒之。”（《明实录·太祖实录·卷一》）
杨博：“维帝忠义昭宇宙，功业垂史册，祀祠遍天下，黄发稚齿，极海穷边，靡不崇重。而帝之随在者灵，威盖显赫，千载一日。”
李贽：“云长信义，不设机械，观其待徐公明可见也。到底是个君子，不比小人，外厚其貌而衷薄甚也。”
钟敬伯： “云长信义性成，机械不生，故徐晃自诈而彼自诚也。其威镇华夏，忠贯古今，真圣而不可知之之谓神乎？”
王夫之：“吴、蜀之好不终，关羽已死，荆州以失，曹操以乘二国之离，无忌而急于篡，关羽安能逃其责哉？羽守江陵，数与鲁肃生疑贰，于是而诸葛之志不宣，而肃亦苦矣。肃以欢好抚羽，岂私羽而畏昭烈乎？其欲并力以抗操，匪舌是出，而羽不谅，故以知肃心之独苦也。” 、「關羽，可用之材也，失其可用而卒至於敗亡，昭烈之驕之也，私之也，非將將之道也。」（《讀通鑒論·卷九》）
李鉴：“炎汉阿危配此身，垂成功业委枯榛。傅糜俱罪生狂计，蒙逊阴谋缪见亲。自许以南俱失望，吞吴而下岂无因？三分往事成陈迹，椽笔称量自有神。”（《题大王冢》）